News Update: ปูตินไม่สน แบรนด์ต่างชาติถอนตัว มองเป็นโอกาสของธุรกิจรัสเซีย พร้อมทิ้งตะวันตก ไปหา​​จีน-อินเดียแทน - FINNOMENA
ปธน.ปูติน ดีใจที่แบรนด์ต่างประเทศออกจากประเทศ มองเป็นโอกาสของธุรกิจรัสเซีย เตือนตะวันตกว่า รัสเซียจะทำทุกทางเพื่อเข้าถึงเทคโนโลยีขั้นสูงและสินค้าหรูหราแม้จะถูกกีดกันก็ตาม
27 พ.ค. 2565

ปธน.ปูติน ดีใจที่แบรนด์ต่างประเทศออกจากประเทศ มองเป็นโอกาสของธุรกิจรัสเซีย เตือนตะวันตกว่า รัสเซียจะทำทุกทางเพื่อเข้าถึงเทคโนโลยีขั้นสูงและสินค้าหรูหราแม้จะถูกกีดกันก็ตาม
นับตั้งแต่เกิดสงครามในยูเครน บริษัทระดับโลกตั้งแต่ BP ไปจนถึง McDonald แห่ออกจากรัสเซีย ขณะที่เศรษฐกิจของรัสเซียหดตัวครั้งเลวร้ายที่สุดนับตั้งแต่การล่มสลายของสหภาพโซเวียตในปี 1991
“โชคดีจริงที่พวกเขาออกไป เพราะธุรกิจและการผลิตของรัสเซียจะได้เติบโตขึ้นไปพร้อมกับพันธมิตรของเรา” ปูตินกล่าวในวันพฤหัสบดี (26 พ.ค.)
ปูตินกล่าวว่า สินค้าหรูหราอย่าง Mercedes จะยังคงมีอยู่ แต่ยอมรับว่าอาจมีราคาแพงกว่าเดิมเล็กน้อย
สำหรับเทคโนโลยีขั้นสูงของประเทศพัฒนาแล้ว ปูตินกล่าวว่า หลายชาติต้องการกีดกันรัสเซียออก แต่ในโลกสมัยใหม่มันแทบเป็นไปไม่ได้
ปูตินย้ำว่า การบุกรุกยูเครนคือจุดเปลี่ยนในประวัติศาสตร์รัสเซียนับตั้งแต่การล่มสลายของสหภาพโซเวียต ขณะที่ยูเครนกำลังต่อสู้เพื่อเอาชีวิตรอด
นอกจากชีวิตที่สูญเสียไปจากสงครามแล้ว การพยายามคว่ำบาตรรัสเซียของชาติตะวันตกกำลังบีบคั้นเศรษฐกิจทั่วโลกและทำให้เงินเฟ้อยิ่งแย่ลง
ปูตินเตือนว่าความพยายามของตะวันตกจะล้มเหลว เพราะเศรษฐกิจพัฒนาแล้วกำลังเผชิญกับปัญหาเงินเฟ้อ ซัพพลายเชน และวิกฤติด้านอาหาร ในขณะที่รัสเซียเตรียมรับมือไว้อย่างดี โดยพร้อมหันหลังให้ตะวันตก แล้วไปหาจีน อินเดีย และมหาอำนาจอื่นๆ แทน
ปูตินยอมรับว่าตัวแทนธุรกิจของรัสเซียกำลังเผชิญปัญหา แต่ทุกอย่างสามารถปรับเปลี่ยนและสามารถสร้างขึ้นได้ในแนวทางใหม่
“ไม่ใช่ว่ารัสเซียไม่สูญเสีย แต่นี่ทำให้เราแข็งแกร่งขึ้น รัสเซียกำลังได้รับความสามารถใหม่ๆ โดยมุ่งเน้นไปที่ทรัพยากรทางเศรษฐกิจ การเงิน และการบริหาร” ปธน.ของรัสเซียกล่าว
อ้างอิง: https://www.reuters.com/world/europe/putin-says-west-wont-succeed-cutting-russia-off-2022-05-26/
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
ปูติน
รัสเซีย
วลาดิมีร์ ปูติน
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA